short: lescha da sanadad

pdf_content: 500.000 - Lescha davart la protecziun da la sanadad en il chantun Grischun (lescha da sanadad)    500.000   Lescha davart la protecziun da la sanadad en il chantun  Grischun (lescha da sanadad)  dals 02-09-2016 (versiun dals 01-01-2020)  Il cussegl grond dal chantun Grischun1),  sa basond sin ils art. 87 e 31 al. 1 da la constituziun chantunala2), suenter avair gì invista da la missiva da la regenza dals 17 da matg 20163),  concluda:  1. Disposiziuns generalas  Art.  1 Intent ed object 1 Questa lescha ha l'intent da proteger e da promover la sanadad da la populaziun  cun mesiras  da la polizia da sanadad sco er  cun mesiras da la promoziun da la   sanadad e da la prevenziun. 2 Per quest intent regla ella en spezial: a) las cumpetenzas e las incumbensas dal chantun e da las vischnancas; b) las mesiras per la promoziun da la sanadad e per la prevenziun; c) las  activitads  ed  ils  manaschis  dal  sectur  da  sanadad  che  dovran  ina   permissiun; d) las  activitads  dal  sectur  da  sanadad  che  n'èn  betg  admissiblas  senza   permissiun; e) ils dretgs e las obligaziuns da las persunas spezialisadas e dals manaschis dal   sectur da sanadad; f) il servetsch d'urgenza da las medias e dals medis sco er da las dentistas e dals   dentists; g) ils dretgs e las obligaziuns da las pazientas e dals pazients; h) il cumbat cunter malsognas transmissiblas da l'uman;  1) PCG 2016/2017, 47 2) DG 110.100 3) pagina 109  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm   500.000    i) ils fatgs da sepultura; j) las mesiras da la polizia da sanadad e la giurisdicziun.  Art.  2 Atgna responsabladad 1 Mintga abitanta ed abitant è responsabel per ina moda da viver che promova la  sanadad. Il sectur da sanadad public na distgargia betg da questa responsabladad.  Art.  3 Princips da tractament 1 La visita medicinala ed il tractament da pazientas e pazients ston sa drizzar tenor ils  princips renconuschids da la scienza, da l'etica, da la rentabilitad e dal tractament   egual.  Art.  4 Noziuns 1 En il senn da questa lescha chapeschan ins sut: a) sanadad: stadi dal bainesser fisic e psichic; b) persuna  spezialisada  dal  sectur  da  sanadad:  persuna  che  pratitgescha  da   professiun  in'activitad  medicinala,  da  tgira,  terapeutica  u  preventiva  en  in  contact direct cun pazientas e pazients e che posseda la scolaziun necessaria;  c) titulara u titular d'ina permissiun: persuna che ha ina permissiun per pratitgar  sia professiun sco er proprietaria u proprietari ubain instituziun responsabla  che ha ina permissiun da manaschi;  d) pazienta u pazient: persuna malsauna, persuna che dovra tgira u persuna sauna  che fa  diever  da servetschs d'ina persuna spezialisada u d'in  manaschi  dal  sectur da sanadad;  e) persuna  d'agid:  persuna  che  po  survegnir  enconuschientscha  da  datas  persunalas  cun  exequir  sia  activitad  tar  ina  persuna  spezialisada  u  en  in  manaschi dal sectur da sanadad;  f) confamigliaras e confamigliars: consortas e consorts, partenarias e partenaris  da  vita,  persunas  parentadas  e  quinadas  en  lingia  directa,  spusas  e  spus,  fragliuns  e  lur  consortas  e  consorts  u  lur  partenarias  e  partenaris  da  vita,   fragliuns da las consortas e dals consorts u da las partenarias e dals partenaris  da  vita,  geniturs  adoptivs,  fragliuns adoptivs,  uffants  adoptivs,  geniturs  da  tgira ed uffants confidads sco er persunas che vivan en la medema chasada.  2. Cumpetenzas  Art.  5 Chantun 1 Il chantun è cumpetent per: a) promover  la  sanadad e  la  prevenziun,  uschenavant  ch'el  vegn designà  sco   cumpetent per quai en questa lescha; b) cussegliar mammas e babs;  2       500.000   c) survegliar  ils  manaschis  che  dovran  ina  permissiun  e  las  persunas  spezialisadas dal sectur da sanadad;  d) conceder e retrair permissiuns da la polizia da sanadad; e) exequir proceduras disciplinaras e penalas; f) ordinar mesiras da la polizia da sanadad; g) communitgar  las  datas  ch'èn  necessarias  per  la  protecziun  da  la  sanadad   publica a posts ch'èn incumbensads da manar ils registers naziunals davart  persunas  che  pratitgeschan  in'activitad  che  dovra  ina  permissiun  u  davart  manaschis;  h) exequir la lescha federala davart il cumbat cunter malsognas transmissiblas da  l'uman (lescha d'epidemias).  2 Per ademplir sias incumbensas ha il chantun il dretg da prender invista dal register  central da persunas.  Art.  6 Vischnancas 1 Las vischnancas èn cumpetentas per proteger la sanadad da la populaziun, nun che  questa incumbensa saja vegnida transferida al chantun. 2 En spezial èn ellas cumpetentas per: a) la promoziun da la sanadad e la prevenziun; b) la polizia locala da sanadad; c) realisar proceduras penalas; d) ordinar mesiras cunter facturs che pericliteschan e donnegeschan la sanadad   da lur populaziun; e) survegliar l'igiena da l'ambient e l'igiena d'abitar; f) il servetsch medical e dentistic da scola; g) prevegnir e cumbatter cunter malsognas transmissiblas da l'uman; h) ils fatgs da sepultura. 3 Tar occurrenzas cun ina ristga pli gronda per il corp e la vita da las participantas e   dals  participants  u  da  las  aspectaturas  e  dals  aspectaturs  ston  las  vischnancas  procurar ch'i vegnia preparà e realisà in concept respectiv per il servetsch da sanitad.  3. Promoziun da la sanadad e prevenziun  Art.  7 Cumpetenza 1 Il chantun è cumpetent per: a) programs e campagnas en tut il chantun; b) incumbensas intercommunalas; c) il sustegn professiunal da las vischnancas; d) cussegliar gratuitamain las mammas ed ils babs respectivamain las persunas   cun la pussanza dals geniturs en dumondas da la tgira da poppins e d'uffants  pitschens;  e) coordinar las activitads da las vischnancas.   3     500.000    2 El po conceder contribuziuns: a) a projects per la promoziun da la sanadad e per la prevenziun; b) per  la  retschertga  da  datas  da  basa  concernent  il  stadi  da  sanadad  da  la   populaziun; c) ad  organisaziuns  che  prestan  ina  contribuziun  impurtanta  a  favur  da  la   promoziun da la sanadad ed a favur da la prevenziun da la populaziun.  Art.  8 Tubac 1 Igl è scumandà da far reclama per tubac e per products da tubac: a) sin, sur u per lung da vias e da plazzas publicas; b) sin fund privat, al qual ins ha invista da vias e da plazzas publicas; c) davant u en edifizis publics ch'èn en possess da corporaziuns da dretg public u   d'instituts autonoms. 2 Tubac e products da tubac na dastgan betg: a) vegnir vendids a persunas sut 16 onns; b) vegnir dads a persunas sut 16 onns per intents da reclama; c) vegnir vendids en automats ch'èn accessibels publicamain. 3 Las vischnancas procuran che las restricziuns da far reclama per products da tubac  sco er che las restricziuns da dar e da vender tubac e products da tubac vegnian   observadas.  Art.  9 Protecziun da las nunfimadras e dals nunfimaders 1 A l'intern ed a l'extern d'areals da scola e d'implants da sport da scola sco er da   lieus da scuntrada e da tgira per uffants e per giuvenils èsi scumandà da fimar. 2 Las vischnancas pon abolir il scumond da fimar tenor l'alinea 1 per arranschaments  e per occurrenzas che sa drizzan per gronda part a persunas creschidas ed – en cas da  stabiliments  da  scola  che  han  sulettamain  ina  purschida  da  furmaziun  postobligatorica – en lieus definids a l'extern dal stabiliment da scola. 3 Manaschis per fimadras e fimaders tenor l'artitgel 3 da la lescha federala davart la  protecziun cunter il fimar passiv1) n'èn betg admess.  4. Permissiuns da la polizia da sanadad  4.1. DISPOSIZIUNS GENERALAS  Art.  10 Concessiun da la permissiun 1 Las permissiuns vegnan concedidas da l'uffizi cumpetent (uffizi).  1) CS 818.31  4    http://db.clex.ch/link/Bund/818.31/rm    500.000   2 Ellas pon vegnir suttamessas a restricziuns concernent la professiun, la durada u il   lieu ubain a cundiziuns, uschenavant che quai è necessari per garantir per il chantun   in provediment medicinal d'ina auta qualitad che tegna quint dal basegn regiunal en  moda equilibrada.  Art.  11 Surveglianza 1 L'uffizi surveglia che las premissas per la permissiun sco er che las obligaziuns da   las  persunas  spezialisadas  e  dals  manaschis  dal  sectur  da  sanadad  vegnian  observadas. El fa controllas e prenda las mesiras necessarias. 2 Per las controllas ordinarias vegn fatg giu in termin. Per la controlla sto vegnir  concedì l'access a las localitads, a las installaziuns ed a las registraziuns ed i ston er   vegnir  dadas  las  infurmaziuns  necessarias  a  l'uffizi  u  a  terzas  persunas  ch'èn  incumbensadas dad el. 3 En cas d'in suspect che las premissas per la permissiun na sajan posteriuramain  betg vegnidas ademplidas sco er en cas che las obligaziuns da la professiun u dal  manaschi u las prescripziuns da la legislaziun respectiva da la confederaziun u dal  chantun  sajan  vegnidas  violadas,  sto  la  persuna  che  vegn  suspectada  ubain  il  manaschi che vegn suspectà conceder l'access a las localitads, a las installaziuns ed a  las registraziuns da tut temp e senza annunzia a l'uffizi u a terzas persunas ch'èn   incumbensadas dad el. L'uffizi po sequestrar actas u objects.  Art.  12 Privaziun da la permissiun 1 La permissiun vegn retratga, sche: a) las premissas per la permissiun n'èn betg pli ademplidas; b) i vegnan constatads posteriuramain fatgs, tenor ils quals ina permissiun avess   stuì vegnir refusada.  4.2. PROFESSIUNS DA SANADAD  Art.  13 Activitads che dovran ina permissiun 1 Activitads che  vegnan  exequidas  en l'atgna  responsabladad professiunala  e  che  signifitgan  ina  ristga  uschè  gronda  per  la  sanadad  publica,  ch'ellas  ston  vegnir  controlladas dal stadi, dovran ina permissiun. 2 Ina permissiun dovri particularmain per activitads da las suandantas professiuns: a) media / medi; b) apotecra / apotecher; c) dentista / dentist; d) chiropraticra / chiropraticher; e) igienicra da dents / igienicher da dents; f) droghista / droghist; g) spendrera / spendrer;   5     500.000    h) ergoterapeuta / ergoterapeut; i) cussegliadra da nutriment / cussegliader da nutriment; j) logopeda / logoped; k) massadra medicinala / massader medicinal; l) tgirunza / tgirunz; m) fisioterapeuta / fisioterapeut; n) podologa / podolog; o) psicoterapeuta / psicoterapeut; p) osteopata / osteopat; q) optometrista / optometrist; r) naturopata / naturopat. 3 Logopedas  e  logopeds  dovran  ina  permissiun,  uschenavant  ch'ellas  ed  els  furneschan prestaziuns sin donn e cust da l'assicuranza obligatorica da malsauns. 4 Per  proteger  la  sanadad  publica  po  la  regenza  suttametter  a  l'obligaziun  da  dumandar ina permissiun ulteriuras professiuns dal sectur da sanadad cun activitads  circumscrittas cleramain e cun in agen profil professiunal.  Art.  14 Activitads betg admissiblas senza permissiun 1 A persunas che pratitgeschan en il sectur da sanadad activitads che na dovran betg   ina permissiun èsi scumandà particularmain: a) da  diagnostitgar  u  da  tractar  malsognas,  blessuras  u  auters  disturbis  da  la   sanadad; b) da tgirar persunas malsaunas u blessadas u persunas che pateschan d'in auter   disturbi  da  la  sanadad.  Exceptà  da  quai  è  la  tgira  da  confamigliaras  e  confamigliars sco er da proximas e da proxims;  c) da far assistenzas al part; d) da prelevar sang e da far injecziuns u d'applitgar autras praticas che pon avair   per consequenza blessuras corporalas u perditas da sang; e) d'applitgar, da dar, da recumandar u da scriver in recept per medicaments che   basegnan  in  recept  e  per  medicaments  che  basegnan  ina  cussegliaziun  spezialisada en cas da persunas ch'èn en tractament tar ellas;  f) d'emetter expertisas uffizialas, attestats uffizials ed attestaziuns uffizialas; g) da far manipulaziuns vi da la spina dorsala; h) da far manipulaziuns vi dals dents u en la bucca; i) da far psicoterapias cun discurs. 2 Persunas spezialisadas dal sectur da sanadad èn obligadas da trametter persunas  cun in stadi, che pretenda in scleriment u in tractament medical, tar ina media u in   medi che la persuna en tractament tscherna sezza. 3 La regenza po excluder singulas activitads dal scumond tenor l'alinea 1, sche quai è  cumpatibel cun la protecziun da la sanadad.  6       500.000   Art.  15 Premissas per la permissiun 1 La permissiun per pratitgar la professiun en l'atgna responsabladad professiunala  vegn concedida a la persuna petenta, sch'ella: a) posseda in diplom federal u in diplom renconuschì en tut la Svizra, in diplom   ester renconuschì da la confederaziun, in attestat federal da qualificaziun, in  certificat  da  qualificaziun  renconuschì  en  tut  la  Svizra  u  in  certificat  professiunal federal;  b) è fidada e porscha – tant dal puntg da vista fisic sco er psichic – la garanzia da  pratitgar la professiun en moda irreproschabla;  c) ha las enconuschientschas necessarias d'ina lingua uffiziala dal chantun. 2 Per  conceder  permissiuns  per  las  professiuns  ch'èn  regladas  en  la  legislaziun  federala  davart  las  professiuns  medicalas  universitaras,  davart  las  professiuns  psicologicas  e  davart  las  professiuns  da  sanadad  èn  decisivas  las  premissas  da  permissiun ch'èn cuntegnidas en quests relaschs.  Art.  16 Scadenza da la permissiun 1 La permissiun scada, sche la titulara u il titular: a) na cumenza betg a pratitgar la professiun en il chantun Grischun entaifer 6   mais dapi che la permissiun è vegnida concedida; b) renunzia en scrit da pratitgar la professiun; c) smetta da pratitgar la professiun en il chantun Grischun; d) cumplenescha il 70. onn da vegliadetgna, nun che la media uffiziala u il medi    uffizial  cumprovia  ch'i  na  dettia  nagins  motivs  fisics  u  psichics  cunter  il  pratitgar la professiun. La cumprova sto vegnir furnida mintga 2 onns.  4.3. MANASCHIS DAL SECTUR DA SANADAD  Art.  17 Obligaziun da dumandar ina permissiun 1 Ina permissiun da manaschi è necessaria per las suandantas furmas da manaschi: a) ospitals e clinicas cun ina purschida staziunara; b) chasas da parturir cun ina purschida staziunara; c) chasas  da tgira,  gruppas da tgira,  abitaziuns da tgira,  ospizis  per  persunas   muribundas ed ulteriuras purschidas da tgira staziunaras; d) structuras da di e da notg per persunas che basegnan tgira ed assistenza; e) servetschs da la tgira ed assistenza a chasa; f) transport commerzial da persunas malsaunas e disgraziadas. 2 La  regenza  po  suttametter  ulteriuras  furmas  da  manaschi  a  l'obligaziun  da  dumandar ina permissiun.  Art.  18 Durada da la permissiun 1 La permissiun vegn concedida da l'uffizi per maximalmain 10 onns.   7     500.000    Art.  19 Premissas per la permissiun 1. premissas generalas  1 La permissiun da manaschi vegn concedida a la proprietaria u al proprietari ubain a   l'instituziun responsabla, sche: a) la designaziun d'ina persuna che maina il manaschi è avant maun; b) il manaschi ha ina infrastructura che correspunda a las prestaziuns purschidas   ed a las directivas da la regenza e vegn manà correspundentamain; c) il manaschi ademplescha en moda qualitativa e quantitativa las prescripziuns   da la regenza areguard il persunal (qualitad da la structura); d) i vegn cumprovà ch'i saja avant maun in sistem per garantir la qualitad ch'è   renconuschì da l'uffizi; e) i vegn cumprovà ch'ina assicuranza da responsabladad saja vegnida fatga a   norma dal  gener  e  da  la  dimensiun  da  las  ristgas  u  che  autras  segirezzas  equivalentas sajan avant maun.  2 Il num da la persuna che maina il manaschi sto vegnir inditgà en la permissiun.   Sche la persuna che maina il manaschi mida, sto vegnir adattada la permissiun da  manaschi. 3 La regenza po excluder singulas furmas da manaschi d'ademplir las premissas da  l'alinea 1 litera d.  Art.  20 2. premissas supplementaras per ospitals e per clinicas 1 La permissiun da manaschi vegn concedida a la proprietaria u al proprietari ubain a   l'instituziun ch'è responsabla per in ospital u per ina clinica, sche – ultra da quai: a) la designaziun da las persunas ch'èn responsablas per ils secturs medicinals   respectivs e da la persuna ch'è responsabla per il sectur da la tgira è avant   maun. Questas persunas ston avair la permissiun correspundenta per pratitgar  la professiun. Sche la persuna responsabla mida, sto quai vegnir communitgà  a l'uffizi;  b) il manaschi fa part d'in sistem che vegn designà da la regenza per annunziar   sbagls en moda anonima.  Art.  21 3. premissa supplementara per chasas da parturir 1 La permissiun da manaschi vegn concedida a la proprietaria u al proprietari ubain a   l'instituziun ch'è  responsabla per ina chasa da parturir,  sche la designaziun da la   persuna  ch'è  responsabla  per  las  activitads da  l'assistenza  al  part  è  avant  maun.   Questa persuna sto avair la permissiun correspundenta per pratitgar la professiun.  Sche la persuna responsabla mida, sto quai vegnir communitgà a l'uffizi.  8       500.000   Art.  22 4. premissas supplementaras per chasas da tgira 1 La permissiun da manaschi vegn concedida a la proprietaria u al proprietari ubain a   l'instituziun ch'è responsabla per ina chasa da tgira, sche: a) la designaziun da la persuna ch'è responsabla per il sectur da la tgira è avant   maun. Questa persuna sto avair la permissiun correspundenta per pratitgar la   professiun. Sche la persuna responsabla mida, sto quai vegnir communitgà a  l'uffizi;  b) la tgira e l'assistenza da las abitantas e dals abitants èn garantidas er, sche la  dependenza da la tgira crescha;  Art.  23 5. premissa supplementara per servetschs da la tgira ed assistenza a  chasa  1 La permissiun da manaschi vegn concedida a la proprietaria u al proprietari ubain a   l'instituziun ch'è responsabla per in servetsch da la tgira ed assistenza a chasa, sche  la designaziun da la persuna ch'è responsabla per il sectur da la tgira è avant maun.  Questa persuna sto avair la permissiun correspundenta per pratitgar la professiun.  Sche la persuna responsabla mida, sto quai vegnir communitgà a l'uffizi.  Art.  24 6. premissas supplementaras per il transport commerzial da persunas  malsaunas e disgraziadas  1 La permissiun da manaschi per il transport commerzial da persunas malsaunas e  disgraziadas vegn concedida a la proprietaria u al proprietari ubain a l'instituziun  ch'è responsabla per l'interpresa da transport, sche – ultra da quai: a) la designaziun d'ina persuna ch'è responsabla per ils fatgs medicinals e che ha   la  permissiun  per  pratitgar  sco  media  u  sco  medi  è  avant  maun.  Sche  la  persuna responsabla mida, sto quai vegnir communitgà a l'uffizi;  b) la libra tscherna da la media u dal medi e da l'ospital è garantida. 2 Manaschis che transportan commerzialmain persunas malsaunas u disgraziadas, da  las  qualas  las  funcziuns  vitalas  n'èn  betg  periclitadas,  na  ston  betg  ademplir  la  premissa da l'alinea 1 litera a.  Art.  25 Scadenza da la permissiun 1 La permissiun scada: a) sch'il manaschi na cumenza betg cun sia activitad operativa entaifer 6 mais   dapi che la permissiun è vegnida concedida; b) sch'il manaschi vegn serrà.  Art.  26 Stop da recepziun 1 En cas che las prescripziuns da la regenza areguard las localitads, la gestiun u il  persunal  na  vegnan  betg  ademplidas  po  l'uffizi  decretar  envers  purschidas  staziunaras in stop da recepziun empè da la privaziun da la permissiun.   9     500.000    5. Obligaziuns da las persunas spezialisadas e dals manaschis dal  sectur da sanadad  5.1. OBLIGAZIUNS GENERALAS  Art.  27 Observaziun dals dretgs e dals interess da las pazientas e dals  pazients  1 Las persunas spezialisadas  ed  ils  manaschis  dal  sectur  da  sanadad  èn  obligads  d'observar ils dretgs ed ils interess da las pazientas e dals pazients. 2 Las  titularas  ed  ils  titulars  d'ina  permissiun  ston  exequir  ils  tractaments  independentamain d'avantatgs finanzials.  Art.  28 Scleriment da las pazientas e dals pazients 1 Las  pazientas  ed  ils  pazients  ed  –  uschenavant  che  quai  è  necessari  –  er  las  persunas che han tenor las disposiziuns dal cudesch civil svizzer davart la protecziun  da creschids il dretg da represchentanza ston vegnir sclerids da las persunas ch'èn  responsablas per il tractament u da las persunas spezialisadas dal sectur da sanadad,   ch'èn incumbensadas da talas  cun quest  tractament,  ad ura,  en moda adequata  e  chapaivla. 2 Il scleriment cumpiglia particularmain: a) ils dretgs e las obligaziuns da las pazientas e dals pazients; b) il stadi da sanadad e la diagnosa da la malsogna; c) las mesiras preventivas, diagnosticas e terapeuticas intenziunadas sco er lur   ristgas, lur avantatgs, lur dischavantatgs e lur custs; d) eventualas alternativas tar las mesiras intenziunadas; e) l'andament ed il resultat dal tractament. 3 Il  scleriment  sto  vegnir  fatg  cun  il  resguard  duì,  sch'i  sto  vegnir  temì  ch'el   engrevgeschia sproporziunadamain las pazientas ed ils pazients u influenzeschia en  moda disfavuraivla l'andament da la malsogna. 4 Sch'in scleriment na po betg vegnir fatg avant il tractament pervia d'ina urgenza  temporara, sto el vegnir prendì suenter uschè spert sco pussaivel.  Art.  29 Documentaziun da la pazienta u dal pazient 1 Da  mintga  pazienta  u  pazient  sto  vegnir  fatga  ina  documentaziun  che  vegn  actualisada  permanentamain.  Las  persunas  che  han  procurà  u  che  han  fatg  las   notizias ston esser identifitgablas directamain. 2 La documentaziun da la pazienta u dal pazient po vegnir manada en scrit sin palpiri   u en furma electronica. 3 La documentaziun sto vegnir tegnida en salv durant almain 10 onns suenter che  l'ultim tractament è vegnì terminà, nun ch'ella vegnia surdada anticipadamain a la  pazienta u al pazient.  10       500.000   4 La  titulara  u  il  titular  da  la  permissiun  procura  che  la  documentaziun  restia  accessibla per las pazientas ed ils pazients cun observar il secret professiunal, e quai  er suenter la mort da la titulara u dal titular respectivamain suenter ch'ella u el ha   smess la professiun ubain suenter ch'il manaschi è vegnì serrà. 5 Sch'ina titulara u in titular da la permissiun mora u sch'il manaschi vegn serrà, po la  documentaziun vegnir surdada cunter ina taxa a l'uffizi per la tegnair en salv. La taxa  sto vegnir pajada tras l'ierta da la persuna defuncta u tras il manaschi. 6 La taxa per tegnair en salv ina documentaziun importa en cas da: a) persunas spezialisadas dal sectur da sanadad: maximalmain 5000 francs; b) manaschis: maximalmain 50 000 francs.  Art.  30 Infurmaziuns a terzas persunas 1 Las datas persunalas dastgan vegnir dadas vinavant a terzas persunas mo cun il   consentiment da las pazientas e dals pazients.  Art.  31 Tractament da persunas che n'èn betg ablas da giuditgar 1 Las relaziuns cun pazientas e pazients che n'èn betg abels da giuditgar sa drizza  tenor las disposiziuns respectivas dal cudesch civil svizzer1).  Art.  32 Obducziun 1 In'obducziun  dastga  vegnir  fatga,  sch'il  consentiment  da  la  persuna  defuncta  è  avant maun u sche las persunas che han il dretg da represchentanza tenor il cudesch   civil svizzer2) approveschan in'obducziun en num da la persuna defuncta. 2 Resalvada resta l'ordinaziun d'ina autoritad en cas d'in suspect ch'i sa tractia d'ina   malsogna  transmissibla  da  l'uman  sco  er  l'obducziun  tenor  las  prescripziuns  dal  cudesch da procedura penala3) e da ses relaschs accessorics.  Art.  33 Annunzia e reclama 1 L'annunzia da furnir prestaziuns tras persunas spezialisadas dal sectur da sanadad e   tras manaschis e la reclama per quai ston esser objectivas e na dastgan ni manar en   errur  ni  esser  mulestusas.  I  na  dastgan  vegnir  fatgas  naginas  empermischuns  da  guariziun. 2 I  dastgan  vegnir  duvrads  mo las  designaziuns  professiunalas  ed  ils  titels  ch'èn  renconuschids dal dretg federal.  1) CS 210 2) CS 210 3) CS 312.0   11   http://db.clex.ch/link/Bund/312.0/rm http://db.clex.ch/link/Bund/210/rm http://db.clex.ch/link/Bund/210/rm   500.000    Art.  34 Obligaziuns envers l'autoritad da surveglianza 1 Las titularas ed ils titulars d'ina permissiun sco er las persunas spezialisadas dal   sectur da sanadad ston conceder a l'uffizi u a terzas persunas incumbensadas dad el   l'access  a  las  localitads,  a  las  installaziuns  ed  a  las  registraziuns  sco  er  dar  las   infurmaziuns necessarias, sch'i vegn fatga ina controlla ordinaria. 2 En cas d'in suspect che las premissas per la permissiun na sajan posteriuramain  betg vegnidas ademplidas sco er en cas che las obligaziuns da la professiun e dal   manaschi u las prescripziuns da la legislaziun respectiva da la confederaziun u dal  chantun sajan vegnidas violadas, ston ellas ed els conceder l'access a las localitads, a  las installaziuns ed a las registraziuns da tut temp e senza annunzia a l'uffizi u a   terzas persunas ch'èn incumbensadas dad el sco er dar las infurmaziuns necessarias.  Art.  35 Engaschament da collavuraturas e collavuraturs 1 Las titularas ed ils titulars d'ina permissiun na dastgan betg engaschar persunas  spezialisadas  dal  sectur  da  sanadad  che  pratitgeschan  in'activitad  che  dovra  ina  permissiun, sche: a) ellas n'adempleschan betg las premissas per la permissiun tenor l'artitgel 15; b) ellas èn vegnidas privadas da la permissiun per pratitgar la professiun en in    chantun u en in auter pajais; c) igl è vegnì pronunzià envers ellas in scumond da pratitgar la professiun. 2 Exceptads èn engaschaments che duran fin ch'in diplom federal renconuschì, in  diplom  renconuschì  en  tut  la  Svizra  ubain  in  titel  federal  da  furmaziun  supplementara è cuntanschì u fin ch'in diplom ester u in titel ester da furmaziun  supplementara ha survegnì la renconuschientscha federala.  Art.  36 Obligaziuns d'annunzia 1 Independentamain  dal  secret  professiunal  èn  las  persunas  spezialisadas  ed  ils  manaschis dal sectur da sanadad obligads: a) d'annunziar  immediatamain  a  la  media  chantunala  u  al  medi  chantunal   percepziuns  che  laschan  supponer  ina  derasaziun  da  malsognas  privlusas  transmissiblas da l'uman;  b) d'annunziar  a  la  polizia  immediatamain  tut  ils  mortoris  betg  natirals  e  nunclers.  2 Persunas spezialisadas dal sectur da sanadad engaschadas pon far l'annunzia tenor   l'alinea 1 er al manaschi.  12       500.000   5.2. PERSUNAS SPEZIALISADAS DAL SECTUR DA  SANADAD  Art.  37 Obligaziuns professiunalas 1 Las titularas ed ils titulars d'ina permissiun èn obligads: a) da pratitgar lur professiun cun quità ed en moda conscienziusa e da respectar    ils cunfins da las cumpetenzas ch'ellas ed els èn s'acquistads en il rom da la   scolaziun, da la furmaziun supplementara e dal perfecziunament specifics per  la professiun;  b) d'approfundar,  d'amplifitgar  e  da  meglierar  per  vita  duranta  lur  enconuschientschas, lur abilitads e lur inschign tras perfecziunaments;  c) da procurar che las persunas che suttastattan ad ellas ed ad els en quai che  reguarda  la  professiun pratitgeschian lur  professiun  cun  quità  ed  en  moda  conscienziusa,  respectian  ils  cunfins  da  lur  cumpetenzas,  sajan  ablas  da  pratitgar  las  activitads  delegadas  ad  ellas  ed  approfundeschian,  amplifitgeschian e megliereschian lur enconuschientschas, lur abilitads e lur  inschigns professiunals tras perfecziunaments che correspundan a lur champ  d'activitad;  d) da far in'assicuranza da responsabladad professiunala a norma dal gener e da  la dimensiun da las ristgas.  2 Las persunas spezialisadas dal sectur da sanadad che pratitgeschan lur professiun  en  ina  moda  subordinada  en  quai  che  reguarda  la  professiun  ston  ademplir  las  obligaziuns professiunalas tenor l'alinea 1 literas a e b. 3 Las obligaziuns professiunalas da las professiuns ch'èn regladas en la legislaziun  federala  davart  las  professiuns  medicalas  universitaras,  davart  las  professiuns  psicologicas e davart las professiuns da sanadad sa drizzan tenor las disposiziuns  ch'èn cuntegnidas en quests relaschs. 4 La regenza fixescha la durada e la dimensiun dal perfecziunament specific per la  professiun. 5 Ella  po surdar  la  controlla  davart  la  frequentaziun dal  perfecziunament  prescrit  mintgamai a l'organisaziun professiunala respectiva. 6 Medias  e  medis  sco  er  dentistas  e  dentists  èn  obligads  da  tractar  pazientas  e  pazients che basegnan sustegn. Cun excepziun d'in cas d'urgenza ston ellas ed els –  avant che cumenzar cun il tractament – dumandar ina garanzia per ils custs tar la   vischnanca ch'è cumpetenta per il sustegn. Senza ina garanzia per ils custs n'è la   vischnanca ch'è cumpetenta per il sustegn betg obligada da surpigliar ils custs.  Art.  38 Servetsch d'urgenza 1 Medias e medis sco er dentistas e dentists che adempleschan las premissas per  obtegnair la permissiun per pratitgar la professiun e che pratitgeschan en il chantun  èn  obligads  da  sa  participar  al  servetsch  d'urgenza  regiunal  da  l'organisaziun   professiunala chantunala tenor las reglas da quella.   13     500.000    2 Exceptads èn medias e medis che lavuran principalmain en in ospital public e che   prestan servetsch d'urgenza en quest ospital. 3 Tgi che fa servetsch d'urgenza sto tscherner ses lieu da dimora durant quest temp  uschia, ch'el po entrar en servetsch d'urgenza a curta vista.  Art.  39 Secret professiunal 1 Il  persunal spezialisà dal sectur da sanadad e lur persunas d'agid suttastattan al  secret professiunal. Els na dastgan revelar nagin secret ch'è vegnì confidà ad els en   consequenza da lur professiun u ch'els han observà cun pratitgar tala. 2 Els èn liberads tras lescha dal secret professiunal: a) uschenavant  ch'i  sa  tracta  da  far  valair  pretensiuns  da  la  relaziun  da   tractament; b) sch'els  communitgeschan  a  las  autoritads  cumpetentas  observaziuns  che   permettan da concluder ch'i sa tractia d'in crim u d'in delict cunter las normas  penalas  pertutgant  il  corp  e  la  vita,  cunter  la  sanadad  publica  u  cunter  l'integritad  sexuala,  ch'i  saja  avant  maun  ina  sfalsificaziun  da  documents  relevanta  per  la  polizia  da  sanadad  u  che  laschan  parair  ch'ina  mesira  da  protecziun d'uffants u da creschids saja inditgada;  c) sch'els annunzian a l'autoritad da surveglianza observaziuns che permettan da  concluder che las premissas per la permissiun d'autras persunas spezialisadas  dal sectur da sanadad u da manaschis manchian, ch'igl haja dà cuntravenziuns  cunter las obligaziuns da la professiun respectivamain dal manaschi e ch'ils  dretgs da las pazientas e dals pazients na sajan betg vegnids observads d'autras   persunas spezialisadas dal sectur da sanadad u d'auters manaschis;  d) sch'ellas  vegnan  interrogadas  da  las  autoritads  da  persecuziun  penala  sco  persunas che dattan infurmaziuns, sco perditgas u sco persunas inculpadas.  3 Medias  e  medis  èn  ultra  da  quai  liberads  tras  lescha  dal  secret  professiunal,  sch'ellas ed els surdattan a las autoritads penalas in attestat, in rapport, in'expertisa   davart la persuna inculpada u in rapport medical da la persuna inculpada per sclerir  la dumonda, sch'in causal penal è avant maun. 4 L'uffizi è cumpetent per decretar la liberaziun dal secret professiunal, uschenavant  che la pazienta u il pazient n'ha betg disponì sez la liberaziun dal secret professiunal.  5.3. MANASCHIS DAL SECTUR DA SANADAD  Art.  40 Obligaziun da quità e da protecziun 1 Ils  manaschis  dal  sectur  da  sanadad  èn  obligads  da  prender  las  mesiras  supportablas e raschunaivlas per realisar l'obligaziun da quità e da protecziun ch'els   han envers las pazientas ed ils pazients.  14       500.000   Art.  41 Obligaziun da recepir e da tractar pazientas e pazients 1 Ils ospitals publics èn obligads da recepir e da tractar di e notg persunas malsaunas  u disgraziadas er senza enviament tras la media u il medi. 2 En cas da pazientas e pazients che na sustegnan betg il tractament en il rom da lur   pussaivladads u che n'observan betg l'urden da chasa da l'ospital, po l'ospital sistir il   tractament. 3 Il tractament na dastga betg vegnir sistì en in mument inopportun u en cas d'in  plazzament per motivs da provediment.  Art.  42 Numer da telefon dal post da coordinaziun central 1 Ils ospitals e las clinicas ston publitgar il numer da telefon dal post da coordinaziun  central per il transport da persunas malsaunas e disgraziadas almain en la medema  grondezza sco lur agen numer d'urgenza.  6. Servetsch d'urgenza  Art.  43 Organisaziun 1 Las  organisaziuns  professiunalas  chantunalas  da  las  medias  e  dals  medis   respectivamain da las dentistas e dals dentists ston organisar il servetsch d'urgenza   uschia, ch'el tegna quint da la structura geografica dal chantun, e reglar ils dretgs e  las obligaziuns da las medias e dals medis respectivamain da las dentistas e dals   dentists che resultan dal servetsch d'urgenza. 2 L'organisaziun dal servetsch d'urgenza regiunal ed ils dretgs e las obligaziuns da las  medias e dals medis respectivamain da las dentistas e dals dentists che resultan en il   rom dal servetsch d'urgenza ston vegnir reglads da las organisaziuns professiunalas  chantunalas en enclegientscha cun il departament. 3 La  regenza  po  concluder  cun  las  organisaziuns  professiunalas  chantunalas  cunvegnas da prestaziun davart il servetsch d'urgenza. 4 Ils  ospitals  publics  pon  vegnir  integrads  en  il  servetsch  d'urgenza  medicinal  regiunal.  Art.  44 Taxa da cumpensaziun 1 Per motivs plausibels pon las organisaziuns professiunalas chantunalas deliberar  ina persuna medicala dal tuttafatg u per part da far il servetsch d'urgenza regiunal  medicinal  u  dentistic.  En  in  tal  cas  sto  la  persuna  medicala  s'obligar  da  pajar   annualmain ina taxa da cumpensaziun dad 1,5 fin 3,0 pertschient da las entradas   suttamessas a la AVS, maximalmain però 10 000 francs. 2 Las taxas da cumpensaziun van al fond da servetsch d'urgenza da l'organisaziun  professiunala  respectiva  e  ston  vegnir  duvradas  per  finanziar  l'organisaziun  e  la   realisaziun dal servetsch d'urgenza e la cumpensaziun da las persunas medicalas che  prestan servetsch d'urgenza.   15     500.000    3 Cunter las decisiuns da las organisaziuns professiunalas chantunalas da deliberar  ina persuna medicala dal tuttafatg u per part da far il servetsch d'urgenza regiunal  medicinal  u  dentistic  poi  vegnir  fatg  recurs  tar  l'uffizi  tenor  la  lescha  davart  la  giurisdicziun administrativa.  Art.  45 Numer d'urgenza 1 Per lur numers d'urgenza na dastgan las medias ed ils medis sco er las dentistas ed   ils dentists betg duvrar numers da servetschs cun valur agiuntada.  7. Dretgs ed obligaziuns da las pazientas e dals pazients  7.1. DRETGS  Art.  46 Autodeterminaziun 1 Las pazientas ed ils pazients han il dretg che lur libertad persunala e lur dignitad   vegnian respectadas. Ellas ed els han il dretg da vegnir infurmads e da decider sezs   davart las mesiras medicinalas, terapeuticas e da tgira.  Art.  47 Scleriment 1 Las pazientas ed ils pazients han il dretg da scleriment tenor l'artitgel 29.  Art.  48 Invista e consegna 1 Las pazientas ed ils pazients  han il  dretg da prender  gratuitamain invista da la  documentaziun che pertutga lur persuna, da pretender ina copia en scrit u en furma  electronica u da survegnir l'original cunter ina decleranza en scrit  da renunziar a  l'obligaziun da tegnair en salv questa documentaziun tenor l'artitgel 29 alinea 3. 2 La titulara u il titular da la permissiun po restrenscher il dretg da prender invista u  da consegnar la documentaziun, sche terzas persunas han interess predominants e  degns da vegnir protegids.  Art.  49 Assistenza spirituala 1 Las pazientas ed ils pazients sco er las abitantas ed ils abitants da las chasas da   tgira han il dretg d'ina pastoraziun commensurada tras las baselgias renconuschidas  dal chantun. 2 Suenter avair infurmà ordavant la pazienta u il pazient respectivamain l'abitanta u   l'abitant d'ina chasa da tgira e sin dumonda da las persunas che fan la pastoraziun  han ils ospitals, las clinicas e las chasas da tgira il dretg da dar a questas persunas il   num e l'adressa da las commembras e dals commembers da lur cuminanza religiusa,   sche la pazienta u il pazient respectivamain l'abitanta u l'abitant d'ina chasa da tgira   n'ha betg refusà questa communicaziun da las datas.  16       500.000   Art.  50 Tractament palliativ 1 Umans  incurablamain  malsauns  ed  umans  muribunds  han  il  dretg  d'ina  tgira  cumplessiva tenor ils princips da la medischina palliativa, da la tgira palliativa e da  l'accumpagnament palliativ.  7.2. OBLIGAZIUNS  Art.  51 Cooperaziun 1 Tar lur tractament e tar lur tgira ston las pazientas ed ils pazients sustegnair las   persunas spezialisadas dal sectur da sanadad en il rom da lur pussaivladad. 2 Ellas  ed  els  ston  dar  a  las  persunas  spezialisadas  dal  sectur  da  sanadad  las   infurmaziuns davart lur stadi da sanadad ch'èn necessarias per la diagnosa e per il  tractament e ston observar lur ordinaziuns. 3 Ellas ed els ston prender resguard da las autras pazientas e dals auters pazients sco  er da las persunas spezialisadas dal sectur da sanadad e ston observar l'urden da   chasa dal manaschi.  8. Prevenziun e cumbat cunter malsognas transmissiblas da  l'uman  Art.  52 Vaccinaziuns preventivas publicas 1 Las vischnancas ston far vaccinaziuns preventivas publicas cunter las malsognas  transmissiblas da l'uman designadas dal chantun. 2 Il chantun furnescha e paja il vaccin, nun che la finanziaziun vegnia surpigliada da  la confederaziun u da l'assicuranza obligatorica per la tgira da persunas malsaunas. 3 El  po  conceder  contribuziuns  als  custs  da  vaccinaziuns  preventivas  publicas,   organisadas sin basa facultativa cunter malsognas transmissiblas da l'uman.  Art.  53 Obligatori da vaccinar 1 La  regenza  po  declerar  sco  obligatoricas  vaccinaziuns  tenor  l'artitgel  22  da  la   lescha federala davart il cumbat cunter malsognas transmissiblas da l'uman1).  Art.  54 Obligaziun da cooperar 1 Il chantun po obligar manaschis sco er persunas spezialisadas dal sectur da sanadad  da cooperar tar la prevenziun e tar il cumbat cunter malsognas transmissiblas da  l'uman. 2 El  po  surpigliar  ils  custs  e  las  perditas  d'entradas  che l'obligaziun  da cooperar   chaschuna als manaschis sco er a las persunas spezialisadas dal sectur da sanadad.  1) CS 818.101   17   http://db.clex.ch/link/Bund/818.101/rm   500.000    9. Fatgs da sepultura  Art.  55 Termin da spetga 1 Sutterradas e cremaziuns dastgan succeder il pli baud suenter ch'ina media u in  medi che ha il dretg da pratitgar la professiun en Svizra ha constatà la mort. I sto  vegnir garantì che la bara vegnia sfradentada fin a la sepultura. 2 L'attestaziun  da  mort  emessa  da  la  media  u  dal  medi  vala  sco  permissiun  da  sepultura. Resalvads restan cas d'ina sepultura urgenta per motivs da la polizia da   sanadad.  Art.  56 Paus da la fossa, exhumaziun 1 Il paus da la fossa importa per persunas defunctas sutterradas almain 20 onns. Sche  la decumposiziun da la bara dura pli ditg pervia da cundiziuns da terren inadattadas,   importa quest termin almain 25 onns. 2 Sin dumonda motivada da las confamigliaras e dals confamigliars po la vischnanca  permetter in'exhumaziun anticipada.  10. Giurisdicziun  Art.  57 Procedura disciplinara 1 Envers  persunas spezialisadas  dal  sectur  da sanadad ordinescha  l'uffizi  mesiras  disciplinaras en cas che: a) ina  cuntravenziun  è  vegnida  fatga  cunter  las  restricziuns  u  cunter  las   cundiziuns ch'èn colliadas cun la permissiun (art. 10 al. 2); b) ils dretgs ed ils interess da las pazientas e dals pazients èn vegnids violads   (art. 27); c) il scleriment da las pazientas e dals pazients manca (art. 28); d) la documentaziun da la pazienta u dal pazient manca u è incumpletta (art. 29); e) ellas han transmess datas persunalas a terzas persunas senza il consentiment   da la pazienta u dal pazient (art. 30); f) las prescripziuns d'annunzia e da reclama èn vegnidas violadas (art. 33); g) las obligaziuns professiunalas èn vegnidas violadas (art. 37 al. 1 e 2); h) la participaziun al servetsch d'urgenza regiunal n'ha betg gì lieu (art. 38); i) ellas han revelà in secret ch'è vegnì confidà ad ellas en consequenza da lur   professiun u ch'ellas han percepì cun pratitgar tala (art. 39 al. 1). 2 Las professiuns regladas en la legislaziun federala davart las professiuns medicalas  universitaras, davart las professiuns psicologicas e davart las professiuns da sanadad  èn suttamessas a las proceduras disciplinaras ch'èn cuntegnidas en questa.  18       500.000   Art.  58 Mesiras disciplinaras 1 L'uffizi po ordinar las suandantas mesiras disciplinaras: a) avertiment; b) reprimanda; c) multa fin 20 000 francs; d) scumond da pratitgar la professiun per il pli ditg 6 onns (scumond da durada   limitada); e) scumond definitiv da pratitgar la professiun per tut il spectrum d'activitad u   per ina part da tal. 2 Supplementarmain  al  scumond  da  pratitgar  la  professiun  po  el  pronunziar  ina  multa.  Art.  59 Mesiras preventivas 1 Sch'igl  exista  in  suspect  motivà  che  la  sanadad  da  pazientas  e  pazients  saja   periclitada, po l'uffizi, durant ina procedura disciplinara: a) restrenscher, suttametter a cundiziuns u scumandar da pratitgar la professiun; b) pronunziar  in  scumond  envers  persunas  che  pratitgeschan  en  lur   responsabladad  professiunala  in'activitad  che  dovra  ina  permissiun,  da  pratitgar activitads en il sectur da sanadad.  Art.  60 Surannaziun 1 La persecuziun disciplinara  surannescha 2 onns suenter che l'uffizi  ha survegnì  enconuschientscha dal cas contestà. 2 Il termin vegn interrut da mintga act d'inquisiziun u processual che pertutga il cas  contestà. 3 La  persecuziun  disciplinara  surannescha  en  mintga  cas  10  onns  suenter  il  cas  contestabel. 4 Sche  la  violaziun  da  las  obligaziuns  professiunalas  è  in  act  chastiabel,  vala  il   termin da surannaziun pli lung ch'è previs dal dretg penal. 5 Sch'i  vegn  fatga  ina  procedura  disciplinara  cunter  ina  persuna  spezialisada  dal  sectur da sanadad, po l'uffizi – cun giuditgar la periclitaziun da la sanadad publica  che  deriva  da  questa  persuna  –  resguardar  er  fatgs,  dals  quals  la  persecuziun  è  surannada.  Art.  61 Scumond da pratitgar la professiun 1 Envers las persunas spezialisadas dal sectur da sanadad che pratitgeschan en lur  responsabladad professiunala  in'activitad che dovra ina permissiun sco er  envers  persunas  che  pratitgeschan  in'activitad  che  n'è  betg  admissibla  senza  permissiun  pronunzia l'uffizi in scumond da pratitgar activitads en il sectur da sanadad, sche: a) ellas han fatg sbagls professiunals gravants; b) ellas pericliteschan cun lur activitad la sanadad da lur pazientas e pazients;   19     500.000    c) la  permissiun  per  pratitgar  la  professiun  è  vegnida  retratga  ad  ellas  en  in  chantun u en in auter pajais; u  d) in scumond da pratitgar la professiun è vegnì pronunzià envers ellas en in  chantun u en in auter pajais.  Art.  62 Serrada d'ina pratica u d'in manaschi 1 Sch'ina pratica u in manaschi periclitescha la sanadad publica, po l'uffizi decretar  sia serrada. 2 Ils custs da la serrada vegnan adossads a la titulara u al titular da la permissiun,  subsidiarmain a la proprietaria u al proprietari da la pratica u dal manaschi.  Art.  63 Publicaziun 1 La concessiun, la restricziun, la privaziun u l'extincziun d'ina permissiun, la serrada  da  praticas  e  da  manaschis,  ils  scumonds  da  pratitgar  la  professiun  sco  er  ils  scumonds  da  pratitgar  mintga  activitad  en  il  sectur  da  sanadad  pon  vegnir  publitgads.  Art.  64 Disposiziuns penalas 1. chantun  1 L'uffizi  chastia  surpassaments  da  la  legislaziun  federala  davart  las  professiuns  medicalas universitaras, davart las professiuns psicologicas e davart las professiuns  da sanadad e davart las malsognas transmissiblas da l'uman. 2 El  chastia  persunas  cun  ina  multa  fin  20  000  francs en cas  da cuntravenziuns  cunter: a) il pratitgar e l'annunziar in'activitad che dovra ina permissiun senza avair ina    permissiun per pratitgar questa professiun (art. 13); b) il  scumond da pratitgar in'activitad che n'è betg admessa senza permissiun   (art. 14 al. 1). 3 El chastia persunas spezialisadas dal sectur da sanadad cun ina multa fin 20 000  francs en cas da cuntravenziuns cunter: a) l'obligaziun da trametter la persuna tractada tar ina media u in medi (art. 14 al.   2); b) l'obligaziun da dumandar il consentiment per l'obducziun (art. 32); c) l'obligaziun da cooperar tar l'adempliment da la surveglianza tras l'uffizi (art.    34); d) las prescripziuns concernent l'engaschament da collavuraturas e collavuraturs   (art. 35); e) lur obligaziuns d'annunzia (art. 36); f) l'obligaziun da tractar persunas che basegnan sustegn (art. 37 al. 6); g) il scumond da duvrar numers da servetschs cun valur agiuntada per lur numers   d'urgenza (art. 45);  20       500.000   h) l'obligaziun da cooperar tar la prevenziun e tar il cumbat cunter malsognas  transmissiblas da l'uman (art. 54).  4 El chastia manaschis dal sectur da sanadad cun ina multa fin 50 000 francs en cas  da cuntravenziuns cunter: a) l'obligaziun da dumandar ina permissiun da manaschi (art. 17); b) l'obligaziun d'observar il stop da recepziun decretà (art. 26); c) l'obligaziun d'observar ils dretgs ed ils interess da las pazientas e dals pazients   (art. 27); d) l'obligaziun da sclerir las pazientas ed ils pazients (art. 28); e) l'obligaziun da far ina documentaziun da la pazienta u dal pazient (art. 29); f) l'obligaziun da dumandar il consentiment da la pazienta u dal pazient avant   che dar vinavant datas persunalas a terzas persunas (art. 30); g) l'obligaziun da dumandar il consentiment per in'obducziun (art. 32); h) las prescripziuns d'annunzia e da reclama (art. 33); i) l'obligaziun da cooperar tar l'adempliment da la surveglianza tras l'uffizi (art.    34); j) l'obligaziun  d'observar  las  prescripziuns  concernent  l'engaschament  da   collavuraturas e collavuraturs (art. 35); k) lur obligaziuns d'annunzia (art. 36); l) l'obligaziun da quità e da protecziun (art. 40); m) l'obligaziun da recepir di e notg persunas malsaunas e disgraziadas (art. 41); n) l'obligaziun da publitgar il numer da telefon dal post da coordinaziun central   (art. 42); o) l'obligaziun da cooperar tar la prevenziun e tar il cumbat cunter malsognas   transmissiblas da l'uman (art. 54). 5 Sch'i vegn – exercitond in'activitad en il rom da l'intent dal manaschi – commessa  ina  cuntravenziun cunter  la  disposiziun da  questa  lescha  en in  manaschi  e  sche   questa cuntravenziun na po betg vegnir attribuida ad ina tscherta persuna natirala,  vegn la cuntravenziun attribuida a la persuna che maina il manaschi.  Art.  65 2. vischnancas 1 Las vischnancas chastian cuntravenziuns cunter las suandantas disposiziuns: a) il tubac (art. 8 al. 1 e 2); b) la gestiun d'in local da fimar (art. 9 al. 3); c) ils fatgs da sepultura (art. 55 e 56). 2 Cuntravenziuns cunter ils artitgels 8 e 9 sco er cunter las disposiziuns davart ils  fatgs da sepultura (art. 55 e 56) vegnan chastiadas cun ina multa fin 20 000 francs. 3 Las  vischnancas  èn  cumpetentas  per  incassar  multas  disciplinaras  tenor  la  legislaziun federala davart las multas disciplinaras1). * 4 La procedura sa drizza tenor la lescha federala davart las multas disciplinaras2). *  1) CS 741.03; 741.031 2) CS 741.03   21   http://db.clex.ch/link/Bund/741.03/rm http://db.clex.ch/link/Bund/741.031/rm http://db.clex.ch/link/Bund/741.03/rm   500.000    Art.  66 Dispitas or da la relaziun da tractament 1 Dispitas da dretg da facultad che resultan d'in tractament tranter las pazientas ed ils  pazients ed ils manaschis dal sectur da sanadad vegnan giuditgadas da la dretgira   civila.  Art.  67 Prelevaziun da tessids e da cellas 1 En cas da persunas che n'èn betg ablas da giuditgar u ch'èn minorennas decida –   sco instanza independenta – la presidenta u il president da la dretgira regiunala al   domicil da questas persunas, sch'igl è admissibel da prelevar tessids regenerabels e  cellas regenerablas da questas persunas. 2 Per la procedura tenor l'alinea 1 valan las disposiziuns dal cudesch da procedura  civila svizzer1) davart la procedura summarica.  11. Disposiziuns finalas  Art.  68 Permissiuns existentas 1 Las  permissiuns  per  pratitgar  la  professiun  per  naturopatas  e  naturopats  en  ils  secturs spezials da la naturopatia europeica tradiziunala, da la medischina chinaisa  tradiziunala u da l'omeopatia ch'èn vegnidas concedidas avant l'entrada en vigur da  questa lescha valan vinavant en il rom da la permissiun concedida. 2 Las  permissiuns  per  ospitals  publics  e  per  clinicas  publicas  ch'èn  vegnidas  concedidas avant l'entrada en vigur da questa lescha restan valaivlas durant 10 onns  a partir da lur data d'emissiun.  Art.  69 Proceduras pendentas 1 Per proceduras disciplinaras e penalas ch'èn pendentas, cur che questa lescha entra  en vigur, vegn applitgà il dretg vertent.  1) CS 272  22    http://db.clex.ch/link/Bund/272/rm    500.000   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 02-09-2016 01-01-2018 relasch emprima versiun 2017-023 31-08-2018 01-01-2020 Art. 65 al. 3 integraziun 2019-029 31-08-2018 01-01-2020 Art. 65 al. 4 integraziun 2019-029   23     500.000    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 02-09-2016 01-01-2018 emprima versiun 2017-023 Art. 65 al. 3 31-08-2018 01-01-2020 integraziun 2019-029 Art. 65 al. 4 31-08-2018 01-01-2020 integraziun 2019-029  24     	1. Disposiziuns generalas 	Art. 1 Intent ed object 	Art. 2 Atgna responsabladad 	Art. 3 Princips da tractament 	Art. 4 Noziuns  	2. Cumpetenzas 	Art. 5 Chantun 	Art. 6 Vischnancas  	3. Promoziun da la sanadad e prevenziun 	Art. 7 Cumpetenza 	Art. 8 Tubac 	Art. 9 Protecziun da las nunfimadras e dals nunfimaders  	4. Permissiuns da la polizia da sanadad 	4.1. DISPOSIZIUNS GENERALAS 	Art. 10 Concessiun da la permissiun 	Art. 11 Surveglianza 	Art. 12 Privaziun da la permissiun  	4.2. PROFESSIUNS DA SANADAD 	Art. 13 Activitads che dovran ina permissiun 	Art. 14 Activitads betg admissiblas senza permissiun 	Art. 15 Premissas per la permissiun 	Art. 16 Scadenza da la permissiun  	4.3. MANASCHIS DAL SECTUR DA SANADAD 	Art. 17 Obligaziun da dumandar ina permissiun 	Art. 18 Durada da la permissiun 	Art. 19 Premissas per la permissiun 1. premissas generalas 	Art. 20 2. premissas supplementaras per ospitals e per clinicas 	Art. 21 3. premissa supplementara per chasas da parturir 	Art. 22 4. premissas supplementaras per chasas da tgira 	Art. 23 5. premissa supplementara per servetschs da la tgira ed assistenza a chasa 	Art. 24 6. premissas supplementaras per il transport commerzial da persunas malsaunas e disgraziadas 	Art. 25 Scadenza da la permissiun 	Art. 26 Stop da recepziun   	5. Obligaziuns da las persunas spezialisadas e dals manaschis dal sectur da sanadad 	5.1. OBLIGAZIUNS GENERALAS 	Art. 27 Observaziun dals dretgs e dals interess da las pazientas e dals pazients 	Art. 28 Scleriment da las pazientas e dals pazients 	Art. 29 Documentaziun da la pazienta u dal pazient 	Art. 30 Infurmaziuns a terzas persunas 	Art. 31 Tractament da persunas che n'èn betg ablas da giuditgar 	Art. 32 Obducziun 	Art. 33 Annunzia e reclama 	Art. 34 Obligaziuns envers l'autoritad da surveglianza 	Art. 35 Engaschament da collavuraturas e collavuraturs 	Art. 36 Obligaziuns d'annunzia  	5.2. PERSUNAS SPEZIALISADAS DAL SECTUR DA SANADAD 	Art. 37 Obligaziuns professiunalas 	Art. 38 Servetsch d'urgenza 	Art. 39 Secret professiunal  	5.3. MANASCHIS DAL SECTUR DA SANADAD 	Art. 40 Obligaziun da quità e da protecziun 	Art. 41 Obligaziun da recepir e da tractar pazientas e pazients 	Art. 42 Numer da telefon dal post da coordinaziun central   	6. Servetsch d'urgenza 	Art. 43 Organisaziun 	Art. 44 Taxa da cumpensaziun 	Art. 45 Numer d'urgenza  	7. Dretgs ed obligaziuns da las pazientas e dals pazients 	7.1. DRETGS 	Art. 46 Autodeterminaziun 	Art. 47 Scleriment 	Art. 48 Invista e consegna 	Art. 49 Assistenza spirituala 	Art. 50 Tractament palliativ  	7.2. Obligaziuns 	Art. 51 Cooperaziun   	8. Prevenziun e cumbat cunter malsognas transmissiblas da l'uman 	Art. 52 Vaccinaziuns preventivas publicas 	Art. 53 Obligatori da vaccinar 	Art. 54 Obligaziun da cooperar  	9. Fatgs da sepultura 	Art. 55 Termin da spetga 	Art. 56 Paus da la fossa, exhumaziun  	10. Giurisdicziun 	Art. 57 Procedura disciplinara 	Art. 58 Mesiras disciplinaras 	Art. 59 Mesiras preventivas 	Art. 60 Surannaziun 	Art. 61 Scumond da pratitgar la professiun 	Art. 62 Serrada d'ina pratica u d'in manaschi 	Art. 63 Publicaziun 	Art. 64 Disposiziuns penalas 1. chantun 	Art. 65 2. vischnancas 	Art. 66 Dispitas or da la relaziun da tractament 	Art. 67 Prelevaziun da tessids e da cellas  	11. Disposiziuns finalas 	Art. 68 Permissiuns existentas 	Art. 69 Proceduras pendentas   		2019-12-12T19:41:13+0100 	"7001 Chur" 	"Gesetzessammlung Kanton Graubünden"


canton: gr

title: Ordinaziun tar la lescha da sanadad

abbreviation: OtLSan

pdf_content: 500.010 - Ordinaziun tar la lescha da sanadad (OtLSan)    500.010   Ordinaziun tar la lescha da sanadad (OtLSan)  dals 20-06-2017 (versiun dals 01-06-2021)  Sa basond sin l'art. 45 al. 1 da la constituziun chantunala1)  relaschada da la regenza ils 20 da zercladur 2017  1. Cumpetenzas ed incumbensas  Art.  1 Chantun 1 Per las incumbensas che lescha da sanadad surdat al chantun è cumpetent l'uffizi da  sanadad, nun che questas incumbensas sajan vegnidas affidadas ad in auter uffizi.   L'uffizi da sanadad è er cumpetent per communitgar al register davart las professiuns  medicalas,  al  register  davart  las  professiuns  psicologicas  ed  al  register  naziunal  davart  las  persunas  spezialisadas  dal  sectur  da  sanadad  (NAREG)  las  datas  prescrittas dal dretg federal. 1bis La  Regenza  po  surdar  a  terzas  persunas  las  incumbensas  tenor  l'artitgel 5 alinea  1 litera a, litera b e litera h da la Lescha da sanadad2). * 2 La promoziun da la sanadad e la prevenziun en il sectur da scola èn chaussa: a) en il sectur da la scolina e da la scola populara: da l'uffizi per la scola populara    ed il sport; b) en il sectur da la scola media e da las scolas autas: da l'uffizi per la furmaziun    media-superiura; c) en la scola professiunala: da l'uffizi per la furmaziun professiunala. 3 La  prevenziun  secundara  e  terziara  da  dependenza  è  chaussa  da  l'uffizi  dal  servetsch social. 4 La protecziun da la sanadad en il senn da la legislaziun da lavur e da la legislaziun  davart l'assicuranza d'accidents è – uschenavant ch'ella pertutga il chantun – chaussa  da l'uffizi per industria, mastergn e lavur.  1) DG 110.100 2) DG 500.000  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/500.000/rm   500.010    Art.  2 Vischnancas 1 Las vischnancas han: a) da designar in post ch'è cumpetent per la promoziun da la sanadad e per la    prevenziun sin plaun communal e sin plaun da la scola; b) ademplind  lur  incumbensas,  d'observar  soluziuns  che  tegnan  quint  da  la   sanadad. 2 Ils concepts per il servetsch da sanitad tar occurrenzas cun ina ristga pli gronda per  il corp e la vita ston vegnir elavurads tenor las directivas da l'interassociaziun per   salvament (IAS) e coordinads cun il servetsch da salvament da la regiun d'ospital   correspundenta.  Ils  concepts  ston  vegnir  inoltrads  a  la  centrala  dal  clom d'agid   sanitar  144  almain  2 mais  avant  la  realisaziun  da  l'occurrenza  per  prender  enconuschientscha.  2. Permissiuns da la polizia da sanadad  Art.  3 Inoltraziun da la dumonda 1 La dumonda cumpletta per survegnir ina permissiun per pratitgar la professiun sto  vegnir inoltrada il pli tard 2 emnas, ina dumonda correspundenta per survegnir ina  permissiun  da  manaschi  il  pli  tard  2 mais  avant  che  cumenzar  cun  l'activitad  professiunala respectivamain cun il manaschi.  3. Professiuns da sanadad  Art.  4 Pratica da la professiun sut responsabladad professiunala 1 Las persunas spezialisadas dal sectur da sanadad senza permissiun per pratitgar la  professiun  dastgan  pratitgar  activitads  che  dovran  ina  permissiun,  sche  la  responsabladad per lur activitad vegn surpigliada: a) en cas da medias e medis: d'ina persuna che ha in titel da media spezialista u   medi spezialist en il sectur spezial, en il qual ella surpiglia la responsabladad  per l'activitad per ina media u in medi;  abis) * en cas da psicoterapeutas e psicoterapeuts che lavuran en manaschis dal sectur  da  sanadad:  d'ina  media  u  d'in  medi  cun  in  titel  da  medi  spezialist  en  psichiatria ed en psicoterapia;  b) en cas da las autras persunas spezialisadas dal sectur da sanadad: d'ina persuna  da la medema professiun.  2 La  persuna  che  surpiglia  la  responsabladad  sto  ultra  da  quai  posseder  ina  permissiun per pratitgar la professiun en il chantun.  2       500.010   Art.  5 Tgira da confamigliaras e confamigliars 1 La  persuna  ch'è  dependenta  da  tgira  decida  en  atgna  responsabladad,  sch'ina  persuna la stat datiers.  Art.  6 Activitads admessas senza permissiun 1 L'atlaslogia e  la terapia craniosacrala na valan betg sco manipulaziuns vi  da la  spina dorsala ed èn perquai activitads ch'èn admessas senza permissiun.  Art.  7 Activitads betg admessas senza permissiun 1 Sco lavurs vi dals dents u en la bucca ed uschia sco activitads betg admessas senza  permissiun valan tut ils pass da tractaments en la bucca, uschia er la fabricaziun e   l'adattaziun  da  reconstrucziuns  funcziunal-proteticas  sco  er  il  nettegiament  professiunal dals dents.  Art.  8 Enconuschientschas linguisticas 1 Sche  la  scolaziun  e  la  furmaziun  supplementara  n'èn  betg  vegnidas  fatgas  per  gronda part en ina lingua uffiziala dal chantun, sto la petenta u il petent cumprovar  d'avair  in  diplom  renconuschì  internaziunalmain  dal  nivel  B2  en  ina  lingua  chantunala uffiziala tenor la norma europeica communabla per las linguas.  Art.  9 Apotecras ed apotechers 1 Apotecras ed apotechers dastgan vaccinar senza recept dal medi, sche: a) ellas ed els possedan ina permissiun per pratitgar la professiun; b) ellas ed els han absolvì ina scolaziun da vaccinar specifica ch'è renconuschida   en Svizra; c) las persunas che ston vegnir vaccinadas han almain 16 onns; e d) las persunas che ston vegnir vaccinadas n'han nagina ristga da vaccinaziun   speziala. 2 Ellas ed els dastgan far las suandantas vaccinaziuns: a) vaccinaziun cunter la grippa; b) vaccinaziun cunter encefalitis da zeccas (FSME); c) * tut las vaccinaziuns consecutivas tenor il Plan da vaccinaziun svizzer; d) * vaccinaziun cunter COVID-19. 3 Apotecras  ed  apotechers  che  vulessan  vaccinar,  ston  s'annunziar  ordavant  tar  l'apotecra chantunala u l'apotecher chantunal cun il formular previs per quest intent.   3     500.010    4. Manaschis dal sectur da sanadad  4.1. PREMISSAS GENERALAS  Art.  10 Lavurs da tgira 1 Lavurs da tgira dastgan vegnir fatgas mo da persunas spezialisadas e da persunas  d'assistenza dal sectur da la tgira ed assistenza. 2 L'uffizi  da sanadad maina ina glista da las professiuns dal sectur da la tgira ed   assistenza. La glista cuntegna las professiuns da las persunas spezialisadas e da las  persunas d'assistenza. 3 Per  far  lavurs  da  tgira  ston  las  persunas  che  possedan  in  diplom ester  laschar  renconuscher quel da la crusch cotschna svizra.  4.2. OSPITALS, CLINICAS E CHASAS DA PARTURIR  Art.  11 Pretensiuns quantitativas 1 Ils  ospitals,  las  clinicas  e  las  chasas  da  parturir  adempleschan  las  pretensiuns  quantitativas areguard il persunal, sch'igl è avant maun il dumber da persunal ch'è   necessari per tractar e per tgirar en moda adequata las pazientas ed ils pazients, per   garantir la qualitad e per assister las emprendistas ed ils emprendists. 2 Per  plazza da tgira  ed assistenza a  temp cumplain èn ils  ospitals  publics  e  las   clinicas  publicas  obligads  da  realisar  11,9 emnas  da  scolaziun  e  da  furmaziun  supplementara  per  las  professiuns da tgira  ed  assistenza.  L'uffizi  da  sanadad po  permetter excepziuns en il cas singul. 3 Tut tenor la grondezza dal manaschi mettan ils ospitals e las clinicas a disposiziun  in  dumber  adequat  da  posts  da  furmaziun  supplementara  per  medias  e  medis  d'assistenza a norma da l'urden da furmaziun supplementara da la federaziun da las   medias  e  dals  medis  svizzers  (FMH).  Il  dumber  da  posts  da  furmaziun  supplementara vegn fixà tranter ils ospitals respectivamain las clinicas ed il chantun.  Art.  12 Pretensiuns qualitativas 1 Persunas che remplazzan ina persuna che porta la responsabladad professiunala per  la  medischina,  per  la  tgira  u  assistenza  al  part,  ston  posseder  la  permissiun  correspundenta per pratitgar la professiun en il chantun. 2 Il perfecziunament da las medias spezialistas e dals medis spezialists che lavuran   en l'ospital sto correspunder a l'urden da perfecziunament da l'institut svizzer per la   furmaziun supplementara medicala.  4       500.010   Art.  13 Pretensiuns manaschialas 1 Ultra  da  las  prescripziuns  dal  dretg  federal  ston  ils  manaschis  ademplir  las  suandantas pretensiuns: a) l'infrastructura  ch'è  necessaria  per  l'emprim  tractament  da  stadis  che   pericliteschan la vita è da tut temp pronta per il diever; b) l'access per vehichels d'ambulanza è garantì da tut temp; c) l'access a la staziun d'urgenza, a l'ambulatori ed a la recepziun da pazientas e    pazients è segnà cleramain cun tavlas; d) la substituziun per la direcziun dals secturs medicinals, da tgira e terapeutics    sto esser reglada en scrit; e) sin mintga staziun da letgs u partiziun occupada cun pazientas e pazients è   preschenta da tut temp ina tgirunza diplomada u in tgirunz diplomà ubain ina  persuna spezialisada dal sectur da sanadad.  2 En ospitals sto ultra da quai il servetsch d'urgenza esser cuntanschibel da tuttas  uras.  Art.  14 Rapport da qualitad 1 Ils ospitals e las clinicas ston inoltrar a l'uffizi da sanadad in rapport da qualitad  tenor il model da H+ Ils ospitals da la Svizra.  Art.  15 Sistem per annunziar anonimamain sbagls 1 Ils  ospitals  e  las  clinicas  ston far  part  dal  sistem per  annunziar  sbagls  Critical  Incident Reporting & Reacting Network (CIRRNET).  4.3. CHASAS DA TGIRA, GRUPPAS DA TGIRA, ABITAZIUNS  DA TGIRA, OSPIZIS PER PERSUNAS MURIBUNDAS ED  ULTERIURAS PURSCHIDAS DA TGIRA STAZIUNARAS SCO  ER STRUCTURAS DA DI E DA NOTG PER PERSUNAS CHE  BASEGNAN TGIRA ED ASSISTENZA  Art.  16 Pretensiuns envers las localitads 1 Ils  manaschis  adempleschan  las  pretensiuns  envers  las  localitads,  sche  la   concepziun dal spazi correspunda a la norma SIA 500 "Edifizis senza obstachels",  als fegls d'infurmaziun 7/10 e 5/98 dal center svizzer per la construcziun adattada a   las persunas cun impediments sco er a las pretensiuns che l'uffizi  da sanadad fa  envers las localitads ed ils implants al liber sco er envers las staziuns per persunas  cun demenza en chasas da tgira. 2 L'uffizi da sanadad po permetter excepziuns da cas a cas.   5     500.010    Art.  17 Pretensiuns manaschialas 1 Ils manaschis adempleschan las pretensiuns manaschialas, sch'els: a) han in concept da gestiun sco er in concept da tgira ed assistenza per tgirar ed    assister en moda adequata las differentas categorias d'abitantas ed abitants da  la chasa;  b) han ina media u in medi da chasa ed ina dentista u in dentist da chasa; c) garanteschan  il  provediment  medical  da  las  abitantas  e  dals  abitants   resguardond la libra tscherna da la media u dal medi; d) garanteschan  l'assistenza  psichiatrica  da  las  abitantas  e  dals  abitants  e   disponan d'in servetsch psichiatric conciliar; e) han in'apotecra conciliara u in apotecher conciliar; f) han persunal spezialisà per la tgira ed assistenza da tuttas uras; g) han ils indrizs, ils apparats ed ils meds auxiliars ch'èn necessaris per la tgira ed   assistenza da las abitantas e dals abitants; h) applitgeschan  in  manaschament  da  qualitad  orientà  al  process  ed  èn   certifitgads. 2 L'Uffizi da sanadad po permetter excepziuns da cas a cas. *  Art.  18 Pretensiuns persunalas 1 Ils manaschis adempleschan las pretensiuns qualitativas areguard il persunal, sche: a) la manadra u il manader da la purschida posseda ina scolaziun respectiva ch'è   renconuschida da l'uffizi da sanadad; b) la  manadra  u  il  manader  dal  sectur  da  la  tgira  ed  assistenza  posseda  ina   furmaziun supplementara ch'è renconuschida da l'uffizi da sanadad en il sectur  da la gestiun ed en gerontologia;  c) la quota dal persunal spezialisà per la tgira importa 40 pertschient dal persunal  ch'è minimalmain necessari per il sectur da la tgira ed assistenza;  d) 15 pertschient  dal  persunal  dal  sectur  da  la  tgira  ed  assistenza  ch'è  minimalmain necessari possedan in diplom sco tgirunza u tgirunz SAS ubain  sco tgirunza u tgirunz SSS.  2 Ils  manaschis  adempleschan  las  pretensiuns  quantitativas  areguard  il  persunal,  sch'il  plan  da  plazzas  previs  da  l'uffizi  da  sanadad  per  ina  tgira  ed  assistenza   adequata da las abitantas e dals abitants vegn ademplì. 3 L'Uffizi da sanadad po permetter excepziuns da cas a cas. *  Art.  19 Scolaziun 1 Per onn d'emprendissadi èn ils manaschis obligads da scolar: a) emprendistas  ed  emprendists  che  frequentan  la  scolaziun  sco  spezialista  u   spezialist da sanadad, en la dimensiun d'in 20avel dal dumber da persunal ch'è  necessari per ina tgira ed assistenza adequata;  6       500.010   b) studentas e students da la scola spezialisada superiura da tgira (SSS-tgira) en  la dimensiun d'in 60avel dal dumber da persunal ch'è necessari per ina tgira ed  assistenza adequata.  2 L'uffizi da sanadad po prevair excepziuns da cas a cas.  4.4. SERVETSCHS DA LA TGIRA ED ASSISTENZA A CHASA  Art.  20 Pretensiuns manaschialas 1 Ils  servetschs  da  la  tgira  ed  assistenza  a  chasa  adempleschan  las  pretensiuns  areguard la gestiun, sche: a) els han in concept da gestiun sco er in concept da tgira ed assistenza; b) l'administraziun è cuntanschibla per telefon ils lavurdis durant almain 5 uras   entaifer las uras da biro usitadas; c) * els pon metter a disposiziun a curta vista in servetsch da pichet da 24 uras per    clientas e clients, tar las qualas ed ils quals i sto vegnir fatg quint cun ina   situaziun  da  crisa.  Quest  servetsch  da  pichet  vegn  ademplì  d'ina  tgirunza  diplomada SAS u SSS ubain d'in tgirunz diplomà SAS u SSS;  d) * ina tgirunza diplomada SAS u SSS ubain in tgirunz diplomà SAS u SSS stat a  disposiziun per instruir e per accumpagnar il persunal che lavura en la tgira  durant ils temps da tgira.  2 L'Uffizi da sanadad po permetter excepziuns da cas a cas. *  Art.  21 Pretensiuns persunalas 1 Ils  servetschs  da  la  tgira  ed  assistenza  a  chasa  adempleschan  las  pretensiuns  areguard il persunal, sche: a) * la  manadra  u  il  manader  dal  sectur  da  la  tgira  ed  assistenza  posseda  ina   furmaziun supplementara ch'è renconuschida da l'Uffizi da sanadad. b) * … 2 Per  las  pretensiuns  envers  la  furmaziun  supplementara  po  l'uffizi  da  sanadad  conceder excepziuns per in temp limità.  Art.  22 Scolaziun 1 Per onn d'emprendissadi èn ils servetschs da la tgira ed assistenza a chasa obligads  da scolar: a) emprendistas  ed  emprendists  che  frequentan  la  scolaziun  sco  spezialista  u   spezialist  da sanadad,  en la dimensiun d'in 20avel dal dumber da persunal  effectiv da la tgira ed assistenza;  b) durant ils emprims 2 onns d'emprendissadi studentas e students da la scola  spezialisada superiura  da tgira  (SSS-tgira)  en la  dimensiun d'in  60avel  dal  dumber da persunal effectiv da la tgira ed assistenza.  2 L'Uffizi da sanadad po permetter excepziuns da cas a cas. *   7     500.010    4.5. TRANSPORT COMMERZIAL DA PERSUNAS  MALSAUNAS E DISGRAZIADAS  Art.  23 Definiziuns 1 Sco transport da persunas malsaunas e disgraziadas vala il transport da persunas  malsaunas u disgraziadas che basegnan assistenza medicinala durant il transport u   che ston vegnir transportadas giaschentas. 2 Il transport da persunas malsaunas e disgraziadas vala sco commerzial, sch'el vegn  fatg da professiun e cunter indemnisaziun. 3 La libra  tscherna dal  medi  e  da l'ospital  vala  sco resguardada,  sche la  persuna  malsauna u disgraziada vegn surdada ad in'autra organisaziun che la transporta tar la  media giavischada u tar il medi giavischà ubain tar l'ospital giavischà.  Art.  24 Premissas per la permissiun 1 La permissiun vegn concedida, sch'il manaschi posseda la renconuschientscha da  l'interassociaziun  per  salvament  u  sch'el  ademplescha  –  confurm  a  l'intent  dal  manaschi – las suandantas premissas: a) las pretensiuns envers in salvament da persunas professiunalmain qualifitgà èn   ademplidas e l'equipament necessari per il salvament è avant maun; b) la prontezza a l'acziun è garantida; c) il  persunal  posseda  la  scolaziun,  la  furmaziun  supplementara  ed  il    perfecziunament ch'i dovra en quest reguard.  Art.  25 Permissiun 1 En la permissiun vegnan fixads en spezial  la zona d'acziun ed ils tips d'acziun   admess. 2 Ils  servetschs  da  salvament  che  possedan  ina  permissiun  equivalenta  da  la  confederaziun u d'in auter chantun, na basegnan nagina permissiun chantunala.  5. Obligaziuns da las persunas spezialisadas e dals manaschis dal  sectur da sanadad  5.1. OBLIGAZIUNS GENERALAS  Art.  26 Interess da las pazientas e dals pazients 1 L'obligaziun da defender ils interess da las pazientas e dals pazients sa referescha a  l'aspect da la sanadad.  8       500.010   Art.  27 Obligaziun d'annunziar cas da mort 1 Sco mortoris extraordinaris ston vegnir annunziads en spezial: a) tut  ils  mortoris  betg  natirals,  cunzunt  sch'i  èn  avant  maun  indizis  ch'in    accident,  in  sbagl  da  tractament  u  ina  intervenziun  d'ordaifer  inclusiv  las  consequenzas tardivas u in suicid po esser il motiv da la mort;  b) tut  ils  mortoris  betg  clers,  tar  ils  quals  i  na  po  betg  vegnir  concludì  cun   segirezza suffizienta che mo ina malsogna saja il motiv da la mort;  c) baras d'ina identitad betg enconuschenta u betg clera.  5.2. PERSUNAS SPEZIALISADAS DAL SECTUR DA  SANADAD  Art.  28 Durada e dimensiun dal perfecziunament per las professiuns  suttamessas a l'obligaziun da dumandar ina permissiun *  1 La  durada  minimala  e  la  dimensiun  minimala  dal  perfecziunament  per  las  professiuns ch'èn suttamessas en la Lescha da sanadad a l'obligaziun da dumandar   ina  permissiun  sa  drizzan  tenor  las  regulaziuns  respectiva  da  l'organisaziun  professiunala  correspundenta  respectivamain  da  la  federaziun  professiunala  correspundenta, uschenavant che lur intent è quel da garantir in provediment d'auta  qualitad e fidà da la populaziun. * 2 L'uffizi  da  sanadad  po  incumbensar  las  organisaziuns  professiunalas  respectivamain  las  federaziuns  professiunalas  da  controllar,  sche  la  durada  e  la  dimensiun da las pretensiuns specificas per la professiun envers il perfecziunament  vegnan observadas.  Art.  29 Assicuranza da responsabladad professiunala 1 La summa minimala da garanzia da l'assicuranza da responsabladad professiunala  importa: a) 5 milliuns francs per las persunas medicalas; b) 3 milliuns  francs  per  las  ulteriuras  persunas  spezialisadas  dal  sectur  da   sanadad.  Art.  30 Servetsch d'urgenza 1. servetsch medical regiunal d'urgenza *  1 Durant las uras d'avertura effectivas da la pratica è mintga media u mintga medi da  princip responsabel per il tractament d'urgenza da las atgnas pazientas e dals agens  pazients. * 2 L'incumbensa  dal  servetsch  medical  regiunal  d'urgenza  è  quella  da  garantir  il   provediment medicinal da la populaziun en cas da malsognas e d'accidents ordaifer   las  uras  d'avertura  da  la  pratica.  Il  tractament  sto  vegnir  restrenschì  al  cas   d'urgenza. *   9     500.010    3 Durant il servetsch regiunal d'urgenza sto la media u il medi en servetsch tscherner  ses lieu da dimora uschia,  che la cuntanschibladad per telefon è garantida da tut   temp e ch'il servetsch d'urgenza po vegnir ademplì a curta vista. * 4 La media  u il  medi  en servetsch  sto adattar  il  mument  dal  tractament  al  stadi   medicinal da la persuna che dovra il servetsch medical d'urgenza. Sche la persuna  che dovra il servetsch medical d'urgenza na po betg vegnir a la pratica da medi, sto il   provediment medicinal d'urgenza vegnir fatg sin basa d'ina visita a chasa al lieu da la  persuna respectiva. * 5 La media u il medi en servetsch sto infurmar en scrit la media u il medi che tracta  per ordinari la pazienta u il pazient davart la diagnosa e davart il tractament. * 6 Medias  e  medis  che  lavuran  en  differentas  regiuns  dal  chantun,  ston  prestar   servetsch d'urgenza en mintga regiun confurm a lur pensum da lavur al lieu da lavur  respectiv. * 7 Per  garantir  la  segirezza  dal  provediment  po  l'obligaziun  da  prestar  servetsch  d'urgenza vegnir ademplida er ordaifer l'atgna regiun da servetsch d'urgenza, sche  l'Uffizi da sanadad è perencletg cun quai. * 8 Medias e medis che lavuran er en auters chantuns, ston prestar servetsch d'urgenza  en il chantun confurm a lur pensum da lavur. *  Art.  30a * 2. servetsch dentistic d'urgenza 1 Durant las uras d'avertura effectivas da la pratica è mintga dentista u mintga dentist   da princip responsabel per  il  tractament d'urgenza da las atgnas pazientas  e dals  agens pazients. 2 L'incumbensa dal servetsch dentistic d'urgenza è quella da garantir il provediment  dentistic da la populaziun en cas da problems da la medischina dals dents ordaifer   las uras d'avertura da la pratica. Il tractament sto vegnir restrenschì al cas d'urgenza. 3 Durant  il  servetsch  dentistic  d'urgenza  sto  la  dentista  u  il  dentist  en  servetsch  tscherner ses lieu da dimora uschia, che la cuntanschibladad per telefon è garantida   da tut temp e ch'il servetsch d'urgenza po vegnir ademplì a curta vista. 4 En  cas  da  stadis  che  pericliteschan  la  vita  u  da  stadis  che  pericliteschan   potenzialmain la vita sto il tractament vegnir fatg entaifer 1 ura, en cas da grondas  dolurs u da grondas perditas da sang entaifer 6 uras ed en cas d'urgenza subjectivs  entaifer 12 uras. 5 La dentista u il dentist en servetsch sto infurmar en scrit la dentista u il dentist che   tracta per ordinari la pazienta u il pazient davart la diagnosa e davart il tractament. 6 Dentistas  e  dentists  che  adempleschan  las  premissas  per  pudair  pratitgar  la  professiun e che lavuran en il  chantun,  èn obligads da sa participar al  servetsch  regiunal d'urgenza da l'organisaziun professiunala chantunala tenor sia regulaziun,  sch'ellas  ed els  han lavurà durant  3  onns tar  ina dentista  u  in  dentist  che ha la   permissiun per pratitgar la professiun ed han pratitgà la professiun durant 3 onns en  atgna responsabladad professiunala.  10       500.010   7 Dentistas e dentists che lavuran en differentas regiuns dal chantun,  ston prestar  servetsch d'urgenza en mintga regiun confurm a lur pensum da lavur al lieu da lavur  respectiv. 8 Per  garantir  la  segirezza  dal  provediment  po  l'obligaziun  da  prestar  servetsch  d'urgenza vegnir ademplida er ordaifer l'atgna regiun da servetsch d'urgenza, sche  l'Uffizi da sanadad è perencletg cun quai. 9 Dentistas e dentists che lavuran er en auters chantuns, ston da princip prestar il   servetsch d'urgenza cumplain en il chantun. 10 En  cas  tenor  l'alinea 9  po  l'Uffizi  da  sanadad  –  suenter  avair  consultà  l'organisaziun professiunala chantunala – permetter ina reducziun da l'obligaziun da  prestar servetsch d'urgenza.  Art.  30b * Cunvegna da prestaziun cun l'Uniun grischuna da medis 1 En la cunvegna da prestaziun cun l'Uniun grischuna da medis vegnan regladas las  prestaziuns  che  ston  vegnir  furnidas  e  lur  indemnisaziun  tras  il  chantun.  A las  prestaziuns che ston vegnir furnidas da l'Uniun grischuna da medis appartegnan en  spezial: a) organisar il servetsch medical regiunal d'urgenza; b) far  ils  plans  da  servetsch  da  las  medias  e  dals  medis  che  lavuran  en  il    servetsch medical regiunal d'urgenza; c) administrar l'app da cas d'urgenza; d) garantir il perfecziunament regular specific per cas d'urgenza da las medias e    dals medis che prestan servetsch d'urgenza; e) garantir contribuziuns als custs per acquistar e per mantegnair l'equipament   per cas d'urgenza da las medias e dals medis che prestan servetsch d'urgenza.  5.3. MANASCHIS DAL SECTUR DA SANADAD  Art.  31 Ospitals publics 1 Sco ospitals  publics valan ils  ospitals ch'èn designads sco tals en la  lescha per  promover la tgira da persunas malsaunas.  Art.  32 Obligaziuns da quità e da protecziun 1 Las obligaziuns da quità e da protecziun obligheschan ils manaschis dal sectur da  sanadad da preservar  las  pazientas  ed ils  pazients  da donns,  e  quai  cun mesiras   adattadas che tegnan quint dal potenzial da periclitaziun individual.   11     500.010    6. Dretgs da las pazientas e dals pazients  Art.  33 Assistenza spirituala 1 L'assistenza spirituala adequata s'orientescha als basegns da las pazientas e dals   pazients respectivamain da las abitantas e dals abitants. 2 Per  garantir  l'assistenza spirituala  ston ils  ospitals  e  las  chasas  da tgira  far  ina  cunvegna cun las baselgias chantunalas respectivamain cun las plaivs localas.  Art.  34 Tractament palliativ 1 La tgira  cumplessiva cuntegna la  consideraziun cumpletta  da tut  ils  aspects  da  l'uman incurablamain malsaun, resguardond sias cundiziuns da viver, sia idea da la  malsogna  e  da  la  sanadad  sco  er  ses  giavischs  da  sa  participar  al  process  da  tractament u da sa cumportar en moda passiva en quel.  7. Prevenziun e cumbat cunter malsognas transmissiblas da  l'uman  Art.  35 Autoritad executiva 1 L'uffizi da sanadad exequescha las incumbensas che la legislaziun federala davart il   cumbat cunter malsognas transmissiblas attribuescha al chantun.  12       500.010   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 20-06-2017 01-01-2018 relasch emprima versiun 2017-024 10-02-2020 01-02-2020 Art. 1 al. 1bis integraziun 2020-002 10-02-2020 01-02-2020 Art. 4 al. 1, abis) integraziun 2020-002 10-02-2020 01-02-2020 Art. 9 al. 2, c) midada 2020-002 10-02-2020 01-02-2020 Art. 17 al. 2 integraziun 2020-002 10-02-2020 01-02-2020 Art. 18 al. 3 integraziun 2020-002 10-02-2020 01-02-2020 Art. 20 al. 1, c) midada 2020-002 10-02-2020 01-02-2020 Art. 20 al. 1, d) midada 2020-002 10-02-2020 01-02-2020 Art. 20 al. 2 integraziun 2020-002 10-02-2020 01-02-2020 Art. 21 al. 1, a) midada 2020-002 10-02-2020 01-02-2020 Art. 21 al. 1, b) aboliziun 2020-002 10-02-2020 01-02-2020 Art. 22 al. 2 midada 2020-002 26-01-2021 01-02-2021 Art. 9 al. 2, c) midada 2021-003 26-01-2021 01-02-2021 Art. 9 al. 2, d) integraziun 2021-003 27-04-2021 01-06-2021 Art. 28 midada dal titel 2021-016 27-04-2021 01-06-2021 Art. 28 al. 1 midada 2021-016 27-04-2021 01-06-2021 Art. 30 midada dal titel 2021-016 27-04-2021 01-06-2021 Art. 30 al. 1 midada 2021-016 27-04-2021 01-06-2021 Art. 30 al. 2 midada 2021-016 27-04-2021 01-06-2021 Art. 30 al. 3 integraziun 2021-016 27-04-2021 01-06-2021 Art. 30 al. 4 integraziun 2021-016 27-04-2021 01-06-2021 Art. 30 al. 5 integraziun 2021-016 27-04-2021 01-06-2021 Art. 30 al. 6 integraziun 2021-016 27-04-2021 01-06-2021 Art. 30 al. 7 integraziun 2021-016 27-04-2021 01-06-2021 Art. 30 al. 8 integraziun 2021-016 27-04-2021 01-06-2021 Art. 30a integraziun 2021-016 27-04-2021 01-06-2021 Art. 30b integraziun 2021-016   13     500.010    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 20-06-2017 01-01-2018 emprima versiun 2017-024 Art. 1 al. 1bis 10-02-2020 01-02-2020 integraziun 2020-002 Art. 4 al. 1, abis) 10-02-2020 01-02-2020 integraziun 2020-002 Art. 9 al. 2, c) 10-02-2020 01-02-2020 midada 2020-002 Art. 9 al. 2, c) 26-01-2021 01-02-2021 midada 2021-003 Art. 9 al. 2, d) 26-01-2021 01-02-2021 integraziun 2021-003 Art. 17 al. 2 10-02-2020 01-02-2020 integraziun 2020-002 Art. 18 al. 3 10-02-2020 01-02-2020 integraziun 2020-002 Art. 20 al. 1, c) 10-02-2020 01-02-2020 midada 2020-002 Art. 20 al. 1, d) 10-02-2020 01-02-2020 midada 2020-002 Art. 20 al. 2 10-02-2020 01-02-2020 integraziun 2020-002 Art. 21 al. 1, a) 10-02-2020 01-02-2020 midada 2020-002 Art. 21 al. 1, b) 10-02-2020 01-02-2020 aboliziun 2020-002 Art. 22 al. 2 10-02-2020 01-02-2020 midada 2020-002 Art. 28 27-04-2021 01-06-2021 midada dal titel 2021-016 Art. 28 al. 1 27-04-2021 01-06-2021 midada 2021-016 Art. 30 27-04-2021 01-06-2021 midada dal titel 2021-016 Art. 30 al. 1 27-04-2021 01-06-2021 midada 2021-016 Art. 30 al. 2 27-04-2021 01-06-2021 midada 2021-016 Art. 30 al. 3 27-04-2021 01-06-2021 integraziun 2021-016 Art. 30 al. 4 27-04-2021 01-06-2021 integraziun 2021-016 Art. 30 al. 5 27-04-2021 01-06-2021 integraziun 2021-016 Art. 30 al. 6 27-04-2021 01-06-2021 integraziun 2021-016 Art. 30 al. 7 27-04-2021 01-06-2021 integraziun 2021-016 Art. 30 al. 8 27-04-2021 01-06-2021 integraziun 2021-016 Art. 30a 27-04-2021 01-06-2021 integraziun 2021-016 Art. 30b 27-04-2021 01-06-2021 integraziun 2021-016  14     	1. Cumpetenzas ed incumbensas 	Art. 1 Chantun 	Art. 2 Vischnancas  	2. Permissiuns da la polizia da sanadad 	Art. 3 Inoltraziun da la dumonda  	3. Professiuns da sanadad 	Art. 4 Pratica da la professiun sut responsabladad professiunala 	Art. 5 Tgira da confamigliaras e confamigliars 	Art. 6 Activitads admessas senza permissiun 	Art. 7 Activitads betg admessas senza permissiun 	Art. 8 Enconuschientschas linguisticas 	Art. 9 Apotecras ed apotechers  	4. Manaschis dal sectur da sanadad 	4.1. Premissas generalas 	Art. 10 Lavurs da tgira  	4.2. Ospitals, clinicas e chasas da parturir 	Art. 11 Pretensiuns quantitativas 	Art. 12 Pretensiuns qualitativas 	Art. 13 Pretensiuns manaschialas 	Art. 14 Rapport da qualitad 	Art. 15 Sistem per annunziar anonimamain sbagls  	4.3. Chasas da tgira, gruppas da tgira, abitaziuns da tgira, ospizis per persunas muribundas ed ulteriuras purschidas da tgira staziunaras sco er structuras da di e da notg per persunas che basegnan tgira ed assistenza 	Art. 16 Pretensiuns envers las localitads 	Art. 17 Pretensiuns manaschialas 	Art. 18 Pretensiuns persunalas 	Art. 19 Scolaziun  	4.4. Servetschs da la tgira ed assistenza a chasa 	Art. 20 Pretensiuns manaschialas 	Art. 21 Pretensiuns persunalas 	Art. 22 Scolaziun  	4.5. Transport commerzial da persunas malsaunas e disgraziadas 	Art. 23 Definiziuns 	Art. 24 Premissas per la permissiun 	Art. 25 Permissiun   	5. Obligaziuns da las persunas spezialisadas e dals manaschis dal sectur da sanadad 	5.1. Obligaziuns generalas 	Art. 26 Interess da las pazientas e dals pazients 	Art. 27 Obligaziun d'annunziar cas da mort  	5.2. Persunas spezialisadas dal sectur da sanadad 	Art. 28 Durada e dimensiun dal perfecziunament per las professiuns suttamessas a l'obligaziun da dumandar ina permissiun * 	Art. 29 Assicuranza da responsabladad professiunala 	Art. 30 Servetsch d'urgenza 1. servetsch medical regiunal d'urgenza * 	Art. 30a * 2. servetsch dentistic d'urgenza 	Art. 30b * Cunvegna da prestaziun cun l'Uniun grischuna da medis  	5.3. Manaschis dal sectur da sanadad 	Art. 31 Ospitals publics 	Art. 32 Obligaziuns da quità e da protecziun   	6. Dretgs da las pazientas e dals pazients 	Art. 33 Assistenza spirituala 	Art. 34 Tractament palliativ  	7. Prevenziun e cumbat cunter malsognas transmissiblas da l'uman 	Art. 35 Autoritad executiva   		2021-04-28T18:11:29+0200 	"7001 Chur" 	"Gesetzessammlung Kanton Graubünden"